கடந்த 10 ஆண்டுகளில் இரண்டாவது முறையாக அணு ஆயுதங்களற்ற உலகு என்ற உன்னத நோக்கத்திற்காக இந்த ஆண்டின் நோபல் பரிசு அளிக்கப்பட்டிருக்கிறது. எட்டு ஆண்டுகளுக்கு முன் 2009-ம் ஆண்டில் அப்போதைய அமெரிக்க அதிபர் பாரக் ஒபாமாவுக்கு இப்பரிசு அளிக்கப்பட்டது. இந்த ஆண்டு அணு ஆயுதங்களை ஒழிக்க வேண்டும் என்ற சர்வதேசப் பிரச்சாரக் குழுவிற்கு (International Campaign to Abolish Nuclear Weapons - ICAN) அளிக்கப்பட்டிருக்கிறது. அணு ஆயுதங்களின் ஆபத்துகள் பற்றிய விழிப்புணர்வை ஏற்படுத்த இந்த ஐகேன் அமைப்பு சோர்வின்றி செயல்பட்டு வருகிறது. 1945 ஆகஸ்டில் ஹிரோஷிமா, நாகசாகியில் வீசப்பட்ட அணுகுண்டுகள் விளைவித்த பேரழிவை - மனிதகுல வரலாற்றில் குத்தப்பட்ட கரும்புள்ளியை - யாரால் மறக்க இயலும்? அன்று குண்டுவீச்சில் உடனடியாக இறந்தவர்கள் பாக்கியசாலிகள். உயிர் பிழைத்தவர்கள் புற்று நோய் வந்து அணுஅணுவாக சித்திரவதைப்பட்டு குரூர மரணம் அடைந்தனர். அங்கே குழந்தைகள் பல ஊனங்களுடன் பிறப்பது இன்று வரை நீடிக்கிறது.